BEGRUNDELSE

1. BAGGRUND FOR FORSLAGET

I artikel 19 i Rådets forordning (EU, Euratom) nr. 1311/2013 af 2. december 2013 om fastlæggelse af den flerårige finansielle ramme for årene 2014-2020[1] (FFR-forordningen) fastsættes der bestemmelse om den flerårige finansielle ramme (FFR) i tilfælde af sen vedtagelse af regler eller programmer under delt forvaltning:

1. Hvis der efter den 1. januar 2014 vedtages nye regler eller programmer under delt forvaltning vedrørende strukturfondene, Samhørighedsfonden, Den Europæiske Landbrugsfond for Udvikling af Landdistrikterne, Den Europæiske Hav- og Fiskerifond, Asyl- og Migrationsfonden og Fonden for Intern Sikkerhed, revideres FFR'en med henblik på overførsel til efterfølgende år – ud over de tilsvarende udgiftslofter – af bevillinger, der ikke blev udnyttet i 2014.

2. Revisionen vedrørende overførslen af uudnyttede bevillinger for år 2014 skal vedtages inden den 1. maj 2015.

Da der på et sent tidspunkt blev opnået enighed om FFR for 2014-2020, blev forskellige retsakter, hvori bestemmelserne om gennemførelsen af fondene fastsættes, vedtaget i december 2013 for Den Europæiske Fond for Regionaludvikling (EFRU), Den Europæiske Socialfond (ESF), Samhørighedsfonden og Den Europæiske Landbrugsfond for Udvikling af Landdistrikterne (ELFUL) og så sent som i maj 2014, hvad angår Den Europæiske Hav- og Fiskerifond (EHFF), Asyl-, Migrations- og Integrationsfonden og Fonden for Intern Sikkerhed. Efterfølgende blev der i løbet af 2014 vedtaget en række gennemførelsesretsakter og delegerede retsakter for hver fond.

Kommissionens strategi om at indlede en uformel dialog om programmeringsdokumenterne for de europæiske struktur- og investeringsfonde (dvs. EFRU, ESF, Samhørighedsfonden, ELFUL og EHFF) fra 2012 har givet vigtige resultater. Vedtagelsen af partnerskabsaftalen med medlemsstaterne tog ca. fire måneder kortere tid end i den foregående programmeringsperiode.

Da der på et sent tidspunkt blev opnået enighed om retsakterne, var det dog ikke muligt at vedtage en lang række programmer i 2014, og man var heller ikke langt nok fremme med dem til at kunne udnytte proceduren med fremførsel af bevillinger i medfør af finansforordningens artikel 13[2]: Programmer, der er "klar til at blive vedtaget" ved udgangen af 2014, men som på grund af tidsmangel ikke formelt kan vedtages, kan omfattes af proceduren for "fremførsel", jf. finansforordningens artikel 13, stk. 2, litra a), for så vidt angår forpligtelsesbevillinger for 2014. I denne forbindelse forstås ved "klar til at blive vedtaget", at de forberedende etaper er afsluttet, og at der ikke kræves yderligere foranstaltninger for at iværksætte proceduren med henblik på Kommissionens afgørelse om vedtagelse af programmet. I sådanne tilfælde gør fremførselsproceduren det muligt at fremføre forpligtelsesbevillinger fra 2014 til 2015, forudsat at der er indgået forpligtelser for beløbene for 2014 inden 31. marts 2015.

Bevillinger, der ikke blev udnyttet i 2014 eller ikke fremføres, skal overføres til efterfølgende år ved hjælp af en revision af FFR, jf. FFR-forordningens artikel 19.

Revisionen af lofterne i FFR skal ledsages af et ændringsbudget for så vidt angår forpligtelsesbevillingerne for 2015. Både revisionen og ændringsbudgettet er en forudsætning for, at programmerne kan vedtages, idet det er herved, at der indgås budgetmæssige forpligtelser, og udbetalingen af den første forfinansiering sker.

2. JURIDISKE ASPEKTER AF FORSLAGET

2.1. Omfanget af revisionen

Revisionen i medfør af FFR-forordningens artikel 19 finder anvendelse på vedtagelsen efter 1. januar 2015 af nye regler eller programmer under delt forvaltning for så vidt angår de europæiske struktur- og investeringsfonde, Asyl-, Migrations- og Integrationsfonden og Fonden for Intern Sikkerhed. Den finder således anvendelse på programmer, der er vedtaget efter 1. januar 2014, selv når de relevante retsakter var vedtaget på det tidspunkt. Derudover dækker "regler" ikke kun de grundlæggende lovgivningsmæssige retsakter, hvori bestemmelserne om gennemførelsen af fondene fastsættes, men også gennemførelsesretsakterne og de delegerede retsakter, i det omfang de er en forudsætning for at forberede eller afslutte programmerne.

Denne bestemmelse finder derfor også anvendelse på midler fra den specifikke bevilling til Ungdomsbeskæftigelsesinitiativet, da retsgrundlaget er det samme som for programmerne.

Den finder desuden anvendelse på Den Europæiske Fond for Bistand til de Socialt Dårligst Stillede, da forpligtelsesbevillingerne stammer fra strukturfondene og gennemføres under delt forvaltning.

Endelig omfatter artikel 19 også bidrag fra EFRU til grænseoverskridende programmer og havområdeprogrammer under det europæiske naboskabsinstrument (ENI) og instrumentet til førtiltrædelsesbistand (IPA), da disse beløb er en del af de nationale bevillinger, jf. artikel 91, stk. 2, i forordningen om fælles bestemmelser for de europæiske struktur- og investeringsfonde[3].

Omvendt finder bestemmelsen hverken anvendelse på beløb, der overføres fra Samhørighedsfonden til Connecting Europe-faciliteten, eller på teknisk bistand på Kommissionens initiativ eller innovative foranstaltninger, da de ikke er en del af programmerne og forvaltes af Kommissionen under direkte forvaltning. Den finder heller ikke anvendelse på bidrag fra udgiftsområde 4 i FFR, selv når de overføres til EFRU og målet om europæisk territorialt samarbejde.

I artikel 19 indføres ingen begrænsninger, hvad angår profilen på overførslen af bevillinger til efterfølgende år.

3. OVERFØRSEL AF BEVILLINGER

De forpligtelsesbevillinger til programmer under delt forvaltning, jf. FFR-forordningens artikel 19, der udløb i 2014, beløb sig til 21 043 639 478 EUR i løbende priser. Det svarer til de trancher af programmerne for 2014, som der hverken kunne indgås forpligtelser eller fortages fremførsel for til 2015.

Tabellen nedenfor viser fordelingen efter fond af forpligtelsesbevillingerne for 2014, idet der sondres mellem dem, der blev vedtaget i 2014, og dem, der fremføres, samt dem, der overføres i medfør af FFR-forordningens artikel 19:

Kommissionen foreslår, at de bevillinger, der ikke blev udnyttet i 2014, overføres til 2015 for at holde investeringerne med henblik på vækst og jobskabelse oppe, minimere forskellene i den måde, hvorpå programmer vedtaget i 2014 behandles, og sikre ligebehandling med programmer, for hvilke de afsatte forpligtelsesbevillinger for 2014 fremføres i medfør af finansforordningens artikel 13[4]. Alle bevillinger, der ikke blev udnyttet i 2014 eller overført, vil således blive fremført til 2015, dog med undtagelse af følgende:

Det foreslås, at der foretages en ligelig overførsel af uudnyttede bevillinger til ELFUL til 2015 og 2016. Det begrundes med den kumulative virkning af navnlig følgende omstændigheder:

– De lovgivningsmæssige bestemmelser, hvori de vigtigste elementer fastsættes, som er nødvendige for medlemsstaterne med henblik på udarbejdelsen af deres programmer for udvikling af landdistrikterne, var først færdigudarbejdet i anden halvdel af 2014. Den seneste forordning om ændring af basisretsakten efter medlemsstaternes beslutning om at overføre beløb mellem direkte støtte og udvikling af landdistrikterne, hvilket påvirkede programmeringen, trådte desuden først i kraft ved udgangen af december 2014.

– Som følge af overgangsbestemmelserne i medfør af forordning (EU) nr. 1310/2013 betales betydelige beløb, der anvendes inden for rammerne af de nye programmer for udvikling af landdistrikterne, stadig via budgetposten for de gamle programmer under overgangen mellem to perioder. En fordobling af de disponible forpligtelses­bevillinger på budgetposten for nye regionale programmer for udvikling af landdistrikterne ville derfor medføre yderligere uudnyttede bevillinger i 2015, da de samlede årlige betalinger ikke ville indebære en udnyttelse af alle de disponible forpligtelsesbevillinger på budgetposten for nye regionale programmer for udvikling af landdistrikterne.

– Modsat de øvrige europæiske struktur- og investeringsfonde vil der via ELFUL ikke blive udbetalt årlig forfinansiering, hvilket medfører, at der vil blive anmodet om flere mellemliggende betalinger inden for fristerne for frigørelse af bevillingerne.

Hvad angår bidrag fra EFRU til grænseoverskridende programmer og havområdeprogrammer under det europæiske naboskabsinstrument (ENI-CBC-programmer) og instrumentet til førtiltrædelsesbistand (IPA-CBC-programmer), foreslås det at overføre hele bevillingen til EFRU i 2014 til 2017. Etableringen af disse programmer er mere kompleks og tager længere tide. Det skyldes disse programmers særlige art, idet de involverer medlemsstaterne og kandidat‑ eller nabolande.

Hvad angår programmer, der finansieres via Asyl-, Migrations- og Integrationsfonden og Fonden for Intern Sikkerhed, vil bevillinger, der ikke udnyttes i 2015, bliver overført til 2015, 2016 og 2017 med stadig mindre beløb. Basisretsakterne for disse fonde blev først vedtaget i maj 2014, mens en række gennemførelsesretsakter og delegerede retsakter stadig venter på at blive vedtaget. Disse fonde er omfattet af strengere frigørelsesregler end de europæiske struktur- og investeringsfonde, dvs. n+2 fra andet gennemførelsesår i stedet for n+3. Desuden er medlemsstaternes erfaringer med at forvalte disse fonde under delt forvaltning temmelig nye. I forbindelse med den foreslåede overførsel af bevillinger fra 2014 over tre år tages der hensyn til disse særlige forhold.

Det foreslås derfor, at bevillinger, der ikke udnyttes i 2014, overføres til efterfølgende år som vist i nedenstående tabel.

4. INDVIRKNING PÅ BETALINGERNE

Hvad angår indvirkningerne på betalingsbevillingerne i 2015, vil de være dækket inden for rammerne af det vedtagne budget for 2015. Den første indledende forfinansiering, der ikke er blevet udbetalt i 2014, vil skulle udbetales i 2015 sammen med den anden forfinansiering. De tilsvarende uudnyttede bevillinger i 2014 er imidlertid via overførsler blevet brugt på at mindske efterslæbet af ubetalte regninger i den forudgående periode 2007-2013, og det modsatte kunne om nødvendigt gøres i 2015 for at dække forfinansieringerne.

Det er sværere at forudsige, hvilke virkninger overførslen vil have på mellemlang og lang sigt for de mellemliggende betalinger.

De lovgivningsmæssige retsakter, hvori der fastsættes bestemmelser om gennemførelsen af fondene indeholder bestemmelser om automatisk frigørelse af bevillinger, der ikke er udnyttet inden en given frist, som er på n+3 år for de europæiske struktur- og investeringsfonde og n+2 år for Asyl-, Migrations- og Integrationsfonden og Fonden for Intern Sikkerhed.

År "n" svarer til året for den budgetmæssige forpligtelse. Da den budgetmæssige forpligtelse både i tilfælde af en fremførsel og en overførsel af forpligtelsesbevillinger fra 2014 til 2015 vil blive indgået i 2015, vil perioden n+3 starte fra 2015, idet fristen følgelig ændres fra slutningen af 2017 til slutningen af 2018. Når perioden er n+2, gælder det samme: perioden vil starte fra 2015, og fristen vil blive forlænget med ét år.

Det kan i princippet betyde en ændring af betalingerne fra et år til et andet, uden at det mindsker det samlede behov i perioden 2014-2020. Hvor hurtigt gennemførelsen rent faktisk sker, afhænger dog ikke af overførslen. Inden for rammerne af alle programmer uanset datoen for deres vedtagelse er udgifter støtteberettigede fra 1. januar 2014 (og fra 1. september 2013 for Ungdomsbeskæftigelsesinitiativet og 1. december 2013 for Den Europæiske Fond for Bistand til de Socialt Dårligst Stillede). Det betyder, at gennemførelsen kan indledes inden den formelle vedtagelse af de respektive programmer og begrænse virkningerne af forsinkelsen i indgivelsen af anmodninger om mellemliggende betalinger.

Både det forhold, at medlemsstaterne har n+3 år til at udnytte midlerne (n+2 for Asyl-, Migrations- og Integrationsfonden og Fonden for Intern Sikkerhed), idet der tages hensyn til den indledende og årlige forfinansiering og de midler, der er til rådighed inden for den samlede margen for betalinger (FFR-forordningens artikel 5), forventes yderligere at afbøde virkningerne af overførslen af forpligtelsesbevillinger fra 2014 for de årlige betalingslofter.

Kommissionen foreslår derfor ikke at ændre betalingslofterne. Den vil revurdere situationen regelmæssigt i lyset af gennemførelsen og fremsætte forslag, hvis det er hensigtsmæssigt, jf. de relevante bestemmelser i FFR-forordningen.

5. REVIDERET FINANSIEL RAMME I LØBENDE PRISER

Den foreslåede fremførsel af bevillinger i nedenstående FFR-tabel er udtrykt i løbende priser og omfatter de tekniske justeringer for 2015[5].

I Rådets forordning om ændring af FFR-forordningen skal der henvises til basistabellen i bilaget, som er udtrykt i faste 2011-priser. Beløbene i løbende priser skal således omregnes til 2011-priser.

2015/0010 (APP)

Forslag til

RÅDETS FORORDNING

om ændring af Rådets forordning (EU, Euratom) nr. 1311/2013 om fastlæggelse af den flerårige finansielle ramme for årene 2014-2020

RÅDET FOR DEN EUROPÆISKE UNION HAR —

under henvisning til traktaten om Den Europæiske Unions funktionsmåde, særlig artikel 312,

under henvisning til traktaten om oprettelse af Det Europæiske Atomenergifællesskab, særlig artikel 106a,

under henvisning til forslag fra Europa-Kommissionen,

under henvisning til godkendelse fra Europa-Parlamentet,

efter fremsendelse af udkast til lovgivningsmæssig retsakt til de nationale parlamenter,

efter en særlig lovgivningsprocedure og

ud fra følgende betragtninger:

(1) I artikel 19 i Rådets forordning (EU, Euratom) nr. 1311/2013[6] fastsættes det, at hvis der efter den 1. januar 2014 vedtages nye regler eller programmer under delt forvaltning vedrørende strukturfondene, Samhørighedsfonden, Den Europæiske Landbrugsfond for Udvikling af Landdistrikterne, Den Europæiske Hav- og Fiskerifond, Asyl-, Migrations- og Integrationsfonden og Fonden for Intern Sikkerhed, revideres den flerårige finansielle ramme med henblik på overførsel til efterfølgende år – ud over de tilsvarende udgiftslofter – af bevillinger, der ikke blev udnyttet i 2014. Revisionen vedrørende overførslen af uudnyttede bevillinger for år 2014 skal vedtages inden den 1. maj 2015.

(2) Som følge af den sene vedtagelse kunne der ikke indgås forpligtelser i 2014 for 11 216 187 326 EUR i løbende priser af bevillingerne til strukturfondene og Samhørighedsfonden, 9 446 050 652 EUR i løbende priser af bevillingerne til Den Europæiske Landbrugsfond for Udvikling af Landdistrikterne og Den Europæiske Hav- og Fiskerifond og 442 319 096 EUR af bevillingerne til Asyl-, Migrations- og Integrationsfonden og Fonden for Intern Sikkerhed eller foretages en fremførsel af disse beløb til 2015.

(3) Bilaget til forordning (EU, Euratom) nr. 1311/2013 bør derfor revideres ved at overføre de forpligtelsesbevillinger, der ikke blev udnyttet i 2014, til underudgiftsområde 1b, udgiftsområde 2 og udgiftsområde 3 de efterfølgende år. Til det formål omregnes tallene i løbende priser til 2011-priser.

(4) Forordning (EU, Euratom) nr. 1311/2013 bør derfor ændres —

VEDTAGET DENNE FORORDNING:

Artikel 1

Bilaget til forordning (EU) nr. 1311/2013 erstattes af teksten i bilaget til nærværende forordning.

Artikel 2

Denne forordning træder i kraft på tredjedagen efter offentliggørelsen i Den Europæiske Unions Tidende.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den […].

På Rådets vegne

Formand

[1] EUT L 347 af 20.12.2013, s. 884.

[2] Europa-Parlamentets og Rådets forordning (EU, Euratom) nr. 966/2012 af 25. oktober 2012 om de finansielle regler vedrørende Unionens almindelige budget og om ophævelse af Rådets forordning (EF, Euratom) nr. 1605/2002 (EUT L 298 af 26.10.2012, s. 1).

[3] Europa-Parlamentets og Rådets forordning (EU) nr. 1303/2013 af 17. december 2013 om fælles bestemmelser for Den Europæiske Fond for Regionaludvikling, Den Europæiske Socialfond, Samhørighedsfonden, Den Europæiske Landbrugsfond for Udvikling af Landdistrikterne og Den Europæiske Hav- og Fiskerifond og om generelle bestemmelser for Den Europæiske Fond for Regionaludvikling, Den Europæiske Socialfond, Samhørighedsfonden og Den Europæiske Hav- og Fiskerifond og om ophævelse af Rådets forordning (EF) nr. 1081/2006 (EUT L 347 af 20.12.2013, s. 320).

[4] Både i tilfælde af fremførsel og overførsel af forpligtelsesbevillinger fra 2014 til 2015 vil den budgetmæssige forpligtelse blive indgået i 2015. Fristen n+3 for de europæiske struktur- og investeringsfonde vil således følgelig blive ændret fra slutningen af 2017 til slutningen af 2018. Fristen n+2 for Asyl-, Migrations- og Integrationsfonden og Fonden for Intern Sikkerhed vil således følgelig blive ændret fra slutningen af 2016 til slutningen af 2017.

[5] Meddelelse fra Kommissionen til Rådet og Europa-Parlamentet: Teknisk justering af den finansielle ramme for 2015 på grundlag af udviklingen i BNI (Artikel 6 i Rådets forordning nr. 1311/2013 om fastlæggelse af den flerårige finansielle ramme for årene 2014-2020) (COM(2014) 307 final af 28.5.2014).

[6] Rådets forordning (EU, Euratom) nr. 1311/2013 af 2. december 2013 om fastlæggelse af den flerårige finansielle ramme for årene 2014-2020 (EUT L 347 af 20.12.2013, s. 884).

BILAG

FLERÅRIG FINANSIEL RAMME (EU-28)